**Martfű Város Polgármesterétől**

5435 Martfű, Szent István tér 1. Tel: 56/450-222; Fax: 56/450-853

E-mail: titkarsag@ph.martfu.hu

**E L Ő T E R J E S Z T É S**

Gonda Istvánné intézményvezető nyugdíjba vonulása miatti felmentésére

Martfű Város Önkormányzata Képviselő-testületének

2018. szeptember 27-i ülésére

Előkészítette: Hegedűsné Blaskó Anikó aljegyző

Véleményező: Oktatási, Művelődési, Sport, Civil és Egyházi Kapcsolatok Bizottsága

 Pénzügyi, Ügyrendi és Városfejlesztési Bizottság

Döntéshozatal: egyszerű többség

Tárgyalás módja: nyilvános ülés

Tisztelt Képviselő-testület!

Gonda Istvánné, a Játékvár Óvoda és Bölcsőde intézményvezetője 2018. szeptember 12-én kezdeményezte Martfű Város Polgármesteréhez intézett kérelmében a határozatlan idejű közalkalmazotti jogviszonyának öregségi nyugdíj igénybevétele miatti, felmentéssel történő megszüntetését.

A kérelmében foglaltak szerint a Jász-Nagykun-Szolnok Megyei Kormányhivatal Nyugdíjbiztosítási Igazgatósága által kiállított JN—07/L100/9586-6/2017. számú, 2018. június 5-én kelt határozata alapján 2019. júniusában fogja megszerezni a nők kedvezményes nyugdíjba vonulásához szükséges 40 év szolgálati időt, melynek alapján a nyugdíjazását 2019. augusztus 1-től kívánja kezdeményezni.

Mindezek figyelembevételével kérte a munkáltatót, hogy a közalkalmazotti jogviszonyát 2018. december 1-től kezdődő felmentésével szüntesse meg és a negyven éves közalkalmazotti jogviszonnyal járó jubileumi jutalmat részére a vonatkozó jogszabály alapján fizesse ki.

A kérelem és a határozat az előterjesztés mellékletét képezi.

A Társadalombiztosítási nyugellátásról szóló 1997. évi LXXXI. törvény (továbbiakban: Tny.) 18. § (2a)-(2d) bekezdései rendelkeznek a 40 év jogosultsági idő alapján a nők kedvezményes öregségi nyugdíja igénybevételének lehetőségéről.

A Közalkalmazottak jogállásáról szóló 1992. évi XXXIII. törvény (továbbiakban: Kjt.) 30. § (4) bekezdés alapján a munkáltatónak a közalkalmazotti jogviszonyt felmentéssel meg kell szüntetni, ha a Tny. 18. § (2a) bekezdés a.) pontjában foglalt feltételt legkésőbb a felmentési idő leteltekor teljesítő közalkalmazott kérelmezi.

A Kjt. 33. § (1) bekezdése szerint felmentés esetén a felmentési idő 60 nap, mely a (2) bekezdés alapján a közalkalmazotti jogviszonyban töltött idő alapján maximum 8 hónapra meghosszabbodhat. Ugyanezen szakasz (3) bekezdésében foglaltak szerint a munkáltató legalább a felmentési idő felére köteles a közalkalmazottat mentesíteni a munkavégzés alól.

Gonda Istvánné közalkalmazotti jogviszonyának kezdete: 1979. július 16., ezért a több mint 39 éves közalkalmazotti jogviszonya alapján a felmentési idő a fenti jogszabályhely figyelembevételével összesen 8 hónap az esetében.

A Kjt. 78. § (1) bekezdése értelmében a 40 év közalkalmazotti jogviszonnyal rendelkező közalkalmazottnak jubileumi jutalom jár, ha a felmentésére a 30. § (4) bekezdése alapján kerül sor és legalább 35 év közalkalmazotti jogviszonnyal rendelkezik, a 40 éves közalkalmazotti jogviszonnyal járó jubileumi jutalmat részére ki kell fizetni.

Mindezek alapján javasolom, hogy a Képviselő-testület Gonda Istvánné intézményvezető határozatlan idejű közalkalmazotti jogviszonyát 2018. december 1-től 8 hónap felmentési idő beszámításával 2019. július 31-ével szüntesse meg, valamint 2018. december 1-től 2019. június 24-ig mentesítse a munkavégzési kötelezettség alól. A 2019. évre járó időarányos szabadsága így 2019. június 25-től 2019. július 31-ig kerül kiadásra.

Az intézményvezető felmentési ideje alatt a vezetői feladatok ellátását az alábbiak szerinti szabályozás figyelembevételével kell biztosítani:

A pedagógusok előmeneteli rendszeréről és a közalkalmazottak jogállásáról szóló 1992. évi XXXIII. törvény köznevelési intézményekben történő végrehajtásáról rendelkező 326/2013. (VIII.30.) Korm. rendelet (továbbiakban: kormányrendelet) 24. § (1) bekezdése alapján ha az intézményvezetői feladatok ellátására szóló megbízás a megbízás határidejének lejárta előtt megszűnt, a köznevelési intézmény vezetésével kapcsolatos feladatok ellátására – nyilvános pályázat kiírása nélkül – a pályázati eljárás eredményes befejezéséig, de legfeljebb egy évig adható megbízás, az intézményvezetői megbízáshoz szükséges feltételekkel rendelkező személynek. Ilyen megbízás hiányában az intézmény vezetésével kapcsolatos feladatokat a szervezeti és működési szabályzatban meghatározott helyettesítés rendjében foglaltak szerint kell ellátni.

A kormányrendelet 26. § (1) bekezdése szerint: a nevelési-oktatási intézményben – függetlenül attól, hogy szervezetileg önálló intézményként, vagy intézményegységként, illetve tagintézményként működik – biztosítani kell, hogy az alatt az időszak alatt, amelyben a gyermekek az intézményben tartózkodnak, a vezetői feladatok ellátása ne maradjon ellátatlanul, ennek érdekében:

1. a nevelési-oktatási intézmény vezetője és helyettesei közül legalább egyiküknek, vagy
2. ha a nevelési-oktatási intézményben a vezetői megbízással rendelkezők létszáma, illetve a vezetők betegsége, vagy más okból való távolléte nem teszi lehetővé a vezetői feladatok a.) pont szerinti ellátását, a köznevelési intézmény szervezeti és működési szabályzatában meghatározott helyettesítési rendben kijelölt közalkalmazottnak a nevelési-oktatási intézményben kell tartózkodnia, aki ekként felel a nevelési-oktatási intézmény biztonságos működéséért.

A Játékvár Óvoda és Bölcsőde intézményvezető-helyettesi feladatait jelenleg is az intézményvezetői megbízáshoz minden szükséges feltétellel rendelkező közalkalmazott látja el, így a fentiekben részletezett jogszabályi rendelkezések figyelembevételével az intézményvezetői feladatokat 2018. december 1-től az eredményes pályázati eljárás lefolytatásáig megfelelő módon lehet biztosítani a szervezeti és működési szabályzatban foglalt helyettesítési rend szerint.

Tisztelt Képviselő-testület!

Kérem, hogy az előterjesztést megtárgyalni és az alábbi határozati javaslatot elfogadni szíveskedjenek:

Határozati javaslat:

Martfű Város Önkormányzata Képviselő-testületének

…………/2018. (…..) határozata

Gonda Istvánné intézményvezető nyugdíjba vonulása miatti felmentéséről

Martfű Város Önkormányzatának Képviselő-testülete megtárgyalta a Gonda Istvánné intézményvezető nyugdíjba vonulása miatti felmentéséről szóló előterjesztést és az alábbi határozatot hozta:

1. Martfű Város Önkormányzatának Képviselő-testülete Gonda Istvánné intézményvezető közalkalmazotti jogviszonyát a nők kedvezményes öregségi nyugdíjának igénybevétele miatt 2018. december 1-től 8 hónap felmentési idő beszámításával 2019. július 31. napi hatállyal megszünteti, a munkavégzés alól 2018. december 1-től 2019. június 24-ig mentesíti.
2. Elrendeli Gonda Istvánné intézményvezető részére a 40 éves közalkalmazotti jogviszonyra vonatkozó jubileumi jutalomnak a vonatkozó jogszabályi rendelkezések szerinti kifizetését.
3. A Képviselő-testület tudomásul veszi, hogy a Játékvár Óvoda és Bölcsőde biztonságos működtetése (intézményvezetői feladatainak ellátása) az intézmény szervezeti és működési szabályzata szerinti helyettes útján történik az eredményes pályázati eljárás során kiválasztott intézményvezető megbízásáig.

Felelős: Dr. Papp Antal polgármester

Erről értesülnek:

1. JNSZ Megyei Kormányhivatal

2. Valamennyi képviselő helyben

3. Gonda Istvánné intézményvezető

M a r t f ű, 2018. szeptember 13.

 Dr. Papp Antal

 polgármester

Látta:

Szász Éva

jegyző